
«Le début». Autoria: Tottrontolla. Direcció artística: Aleix Colomer Campoy. Ajudantia de direcció: Andrea Muñoz Paez. Coreografia: Aleix Colomer Campoy, amb col·laboració dels intèrprets. Assistència de coreografia: Emma Pons Sugrañes. Interpretació: Imke Sajile Guerra Robelló, Lucía Moraleda Pérez, Andrea Muñoz Páez, Pau Barreda Llorens, Lucas de Sousa Carvalho Ribeiro, Ekaitz Villar Romera. Espai sonor: Francis J. Boyle. Disseny de vestuari: Blanca Ferrer. Confecció de vestuari: Jael Martínez Serrano. Caracterització: Carla Sorribas Suay. Disseny d’il·luminació: Sergi Cerdan. Tècnic de so: Mario Luque. Fotografía: Eloi Rodés Aznar. Producció: Lila Brick (Muntsa Roca), Yara Himel. Una coproducció de Tottrontolla i el Grec 2026 Festival Barcelona. «Le début» és la peça guanyadora de l’edició del 2025 del Premi de Dansa de l’Institut del Teatre. Amb la col·laboració de l’Institut del Teatre, Fabra i Coats - Fàbrica de Creació, L’Estruch - Fàbrica de creació de les arts en viu, La Caldera. Festival Grec 2026. Mercat de les Flors, Barcelona. Del 28 al 29 de juliol 2026.
______________________________________________________

Un debut de joves creadors i intèrprets


L’Institut del Teatre dóna cada un any el Premi de Dansa IT a algun coreògraf o coreògrafa graduat per estrenar una peça en el marc del Grec Festival. Cada any es presenta a la recta final del festival, i ja s’ha convertit en tota una tradició per veure per on va la nova collita de creadors i creadores de dansa. Els darrers anys hem pogut veure les peces de Marina Fueyo, Ester Guntín o Gisela Riba. Enguany, el premi ha estat per Aleix Colomer (sota el paraigües del projecte incipient Tottrontolla, amb Andrea Muñoz), que més d’un segurament haureu vist com a ballarí del musical Germans de sang, entre altres.


La peça presentada, Le Début, és una radiografia de la memòria, un acte de revisió dels propis records sobre les primeres vegades. El coreògraf parteix del fet que sempre recordem les primeres vegades amb certa idealització, deixant de banda la part d’incomoditat que segurament també hi havia, però intentant rescatar, això si, les pessigolles a la panxa. Una estrena, que com qualsevol primera vegada, no li van faltar els seus imprevistos i imperfeccions, però que com la mateixa peça planteja, va aconseguir el seu objectiu: fer alguna cosa per primera vegada —estrenar una peça de gran format en un gran festival— i fer-ne al públic partícip. Un públic, per cert, que ja venia de gala i preparat per l’ocasió.

El cert és que Colomer ha decidit entrar per la porta gran, i plantar-se al Grec amb un espectacle de 90 minuts amb entreacte i tot: potser no calien els noranta minuts, però les dues parts estaven més que justificades. La primera part és un acte de memòria, divertit i irònic, d’aquelles primeres vegades que tots podem haver viscut. Cal destacar la caracterització dels personatges, que amb tocs cabareteros i una estètica entre fantasiosa i vintage, ja atrapen l’atenció de tota la platea, que segurament encara avui s’haurà despertat cantant L’ammour c’est comme une cigarrette, part de la banda sonora d’aquesta primera part de l’espectacle. La segona part canvia totalment el to de la peça, tot es torna més aviat trist i apagat –la crua realitat quan sortim dels records–, i ens retrata el pas del temps, el temps que hi ha entre els records i el moment present, que mai serà tant especial, i que malgrat perdem la il·lusió, encara hi poden haver les primeres vegades.

Amb una coreografia exhaustiva i una posada en escena justa, que veuen de tots els possibles referents dels coreògraf, i uns ballarins que defensen la proposta amb gran elegància, podem dir que Aleix Colomer i el seu equip han debutat per primera vegada amb tots els honors.

Júlia Vernet, Recomana, 1 agost 2026

Exquisida degustació de «Le début»


Le début, coreografia guanyadora del Premi de dansa de l’institut del Teatre té una posada en escena més que ambiciosa i que demostra les ganes d’entusiasme d’Aleix Colomer i els sis ballarins (Imke Sajile Guerra Robelló, Lucía Moraleda Pérez, Andrea Muñoz Páez, Pau Barreda Llorens, Lucas de Sousa Carvalho Ribeiro i Ekaitz Villar Romera). L’excusa és parlar de les primeres vegades… Que es fa un petó. Que es va amb patinet, que es reunirà al mirall. Que s’excedeix en una festa. Cadascú hi pot posar la seva i aquest cos de ball el sabrà interpretar. En una primera vegada hi ha una descoberta ingènua, amb un xic de curiositat i un polsim de por al fracàs.


El vestuari de Blanca Ferrer és delicat i pot recordar al vestit de puntes de les nines. Com qui estrena una capsa de música (Mabel Olea en serveix una, en clau esperpèntica a Cut one’s theeet). La llum i els elements escènics multipliquen els efectes entre juganers i exultants.


La majoria dels ballarins, provinents d’ITDansa, ensenyen un magnífic domini del cos, ara amb la bastida (molts cops, innecessària) de la paraula. Altres, ballant una cançó. Com Marta Carrasco amb les seves cruels cançons de bressol (Perra de nadie). Aquí, hi ha una brillantor en el moviment també, però sense caure en els cossos amb pròtesi que obliguen a moviments estrangers. L’emoció de la situació mou uns ballarins amb una franja de pintura que cobreix els ulls (un recurs mínim de màscara com el Fuenteovejuna d’Obskené).


En totes les obres de debut (també en La gavina de Txékhov!) hi ha un excés de voler ensenyar massa postals. Es podria contenir la primera part. Agafa una mica en contrapeu la notícia d’un entreacte de 15 minuts. Sovint, en grups joves, les segones parts van molt més desajustades i cohesionades, perquè els ha faltat assaig. Què no marxi ningú, perquè aquí passa al contrari. La contundència d’una saeta (com la de Joan Manuel Serrat, sense la lletra) ensenya el salt temporal.

La segona part, que escampa talc, com ensenyant la vellesa i solitud d’aquells que estrenaven energia i grup d’amics en la primera part, estalvia la paraula i reforça les imatges poètiques. De factura de clown melancòlic d’un espectacle de Cirque du Soleil (Corteo). En aquesta etapa accedir a la faldilla és un desig que convida a construir aquella primera oportunitat, i potser a reconstruir la convivència festiva d’abans. Els cossos, ara es bloquegen com autòmats que no poden executar una acció desitjada. Aquell polsim de curiositat s’ha amuntegat en un cub de mirall i estendre’l, o recollir-los no desactivarà la prohibició de la imposició social.


En un debut hi ha l’individu provant sol un moviment, una acció. La trobada amb el grup els constatarà de la descoberta i la compartiran, amb gust O malgrat les rivalitats. Aquesta és una molt feliç troballa que demostra fins on poden arribar un equip de poc més de 20 anys quan treballen amb sensibilitat i esforç). Es mereixen molta atenció dels programadors. És cert que hi ha treball en concentrar idees i en fer uns moviments simultanis alhora. Però Le début esdevé una exquisida degustació. D’aquelles que, un cop, assaborides vénen ganes de saber què més preparen per a la temporada culinària (O coreogràfica) vinent.
Jordi Bordes, Recomana, 4 agost 2026

